ועדת הכספים, כנסת 20, פרוטוקול מספר 1102, 2018-07-11 09:19

משה גפני: בוקר טוב, אני מתכבד לפתוח את ישיבת ועדת הכספים.

משה גפני: אנחנו מתחילים בהצעת חוק לתיקון פקודת מס הכנסה (מס' 250) (פטור ממס לתשלומים ושירותים הניתנים לראש הממשלה), התשע"ח-2018.

משה גפני: הצעה לסדר.

מיקי לוי: כרגע אנחנו שומעים מוועדת הכנסת והיינו עדים לחוק מושחת.

מיקי לוי: איפה הניירת של מבקר המדינה?

מיקי לוי: תן לי אותה בבקשה.

מיקי לוי: חוק מושחת ולא מוסרי, כאשר באה מדינת ישראל ומממנת את הצרכים של ראש הממשלה.

מיקי לוי: עוד הייתי אומר בסדר, הוא ראש ממשלה, את תקורת המס על ההטבות ההנאה, כך מצוין בחוק, טובות ההנאה שניתנות לו, לו, לרעייתו, לבנו.

מיקי לוי: לא זאת ועוד, נגיד בתקופת הקדנציה שלו.

מיקי לוי: היינו מסכימים לתת לו הגדלה, כל מה שצריך, אבל לרעייתו ולבנו?

מיקי לוי: הרכב שמשמש את בנו בכל מיני סיורים לא מוסריים?

מיקי לוי: ועל המים עבור הבריכה בווילה בקיסריה ועוד כהנה וכהנה הוצאות לא ראויות.

מיקי לוי: לא זאת אלא הגדיל המציע בחוק הזה ואמר עד שארית ימיו, ואני מאחל לראש הממשלה עד 120.

מיקי לוי: לא רק שארית ימיו אלא גם כשילך לדרכו, וזאת דרך הטבע, כמו כל אחד מאתנו, הקופה הציבורית תמשיך לממן את השאירים שלו.

מיקי לוי: זה פשוט לא יאומן.

מיקי לוי: זה חוק מושחת ולא מוסרי.

מיקי רוזנטל: אנחנו לא עושים פיליבסטר אבל אנחנו מבקשים לקרוא את דוח המבקר.

משה גפני: אתה יכול לעשות במליאה.

מיקי רוזנטל: אנחנו מבקשים להקריא את הקטע הזה משום שאנחנו בתוך החוק הזה ביקשנו שיהיה נוהל כדי שתהיה הפרדה בין כסף ציבורי לפרטי.

מיקי רוזנטל: זו המלצה של מבקר המדינה וראוי שחברי הכנסת ידעו שהייתה פנייה לוועדת הכנסת בסוגיה הזאת.

מיקי לוי: מבקר המדינה מבקש להפנות את תשומת לב ועדת הכספים של הכנסת לממצאי דוח זה ולהמלצותיו.

מיקי לוי: "מוצע כי הוועדה תיתן דעתה על היקף ההוצאות הכרוכות בשימוש במעון הפרטי והנוספות בכל שנה להוצאות עבור המעון הרשמי.

מיקי לוי: עוד מוצע כי הוועדה תשקול את האפשרות להקצות תקציב נפרד כולל ומוגבל בסכום למעונות הפרטיים של ראש הממשלה בישראל אשר יושתת על ניתוח צרכים מפורט שתיעשה בו הבחנה ברורה בין הוצאות פרטיות לבין הוצאות ציבוריות העולות בקנה אחד עם אמות מידה ציבוריות ראויות".

מיקי לוי: זה אמר מבקר המדינה ולא אני.

מיקי לוי: אני יכול יחד עם חבריי שנלחמנו אתמול על העניין הזה לומר שהחוק הזה לא מוסרי והוא חוק מושחת וראוי שייעלם מן העולם.

מיקי רוזנטל: אני מצטרף לכל מילה שאמר ידידי חבר הכנסת מיקי לוי.

מיקי רוזנטל: אני חושב שאנחנו צריכים להתעשת ברגע האחרון, לקבל הצעה שהיא הצעה ראויה שמפרידה בין הוצאות פרטיות והוצאות ציבוריות, להעלות את השכר של ראש הממשלה כהצעתי ובכך נמנע ממנו ביזיון, שהוא לא יצטרך להתעסק עם כל קבלה ושני שקלים מצד אחד ומצד שני לא יהיה שימוש לרעה בכספי ציבור לתועלות פרטיות.

מיקי רוזנטל: אני חושב שזה הכרחי לכלול את זה בחוק הזה ואנחנו בעד פטור ממס הכנסה גם בעניין הזה אבל בתנאי שיש נוהל ברור מהו ציבורי ומהו פרטי.

מיקי רוזנטל: אנחנו מבקשים מחברי הוועדה שלא ייתנו יד לחקיקה מושחתת כזאת.

מיקי לוי: אני מבקש ייעוץ משפטי.

מיקי לוי: אני לא יודע אם אני כחבר ועדה יכול לדרוש, גבירותיי היועצות המשפטיות, פירוט כל רבעון או כל חציון של ההוצאות במעונו הפרטי של ראש הממשלה, איזה כסף ציבורי הושקע שם ואיזה לא.

מיקי לוי: אני מבקש, אפילו לא כרגע, לקבל חוות דעת משפטית בעניין הזה.

מיקי לוי: אני אודה לכן.

מוסי רז: הצעה לסדר.

מוסי רז: אתמול בישיבת הוועדה נעשה כאן מעשה הונאה חסר תקדים על ידי הנציגים של משרד האוצר.

מוסי רז: לי יש ותק רק של ארבע שנים בוועדת הכספים.

מיקי לוי: אבל הוא רואה חשבון והוא מבין.

מוסי רז: היו מקרים של עיגול פינות, היו מקרים שהגיעו למקום הלא נכון, היו מקרים של הסתרת מידע.

מוסי רז: הונאה, כפי שנעשתה כאן אתמול.

מוסי רז: אני שאלתי האם העברנו כסף והם אמרו אף פעם לא, אפס, אבל לעומת זאת רק שעות אחדות לאחר מכן הם הודו בארבע העברות.

משה גפני: רגע.

משה גפני: למען הסר ספק, אתה מתייחס להתיישבות הצעירה ולא למה שהעלו החברים.

מוסי רז: כן.

מיקי לוי: נושא חדש.

מוסי רז: אני מתייחס לנושא חדש.

מוסי רז: הצעה לסדר בנושא אחר.

מוסי רז: כמה שעות לאחר מכן התברר שהועברו ארבע העברות ב-84 מיליון שקלים במזומן ועוד 23 מיליון שקלים נדמה לי בהרשאה להתחייב.

מוסי רז: אני לא מבין איך אנחנו יכולים להמשיך להתנהל כוועדה כשיושבים כאן נציגי האוצר ומשקרים לנו בצורה ברורה.

מכלוף מיקי זוהר: אני לא מוכן שידברו כך על אגף תקציבים.

מוסי רז: אתה לא מוכן, בסדר.

מוסי רז: אני מאוד זהיר בשפתי.

מוסי רז: אתה לא תתפוס שאמרתי אי פעם משהו על פקידי מדינה.

משה גפני: נדמה לי שהם לא אמרו את זה.

מוסי רז: הם אמרו בפירוש.

מוסי רז: אני שאלתי את מעין ספיבק כמה העברנו מאז התחלת השנה והיא אמרה לא העברנו כלום.

מוסי רז: שאלתי אותה אם היא בטוחה.

מוסי רז: זה מה שהיה כאן אתמול.

משה גפני: אבל הם נתנו נייר שכולם קיבלו, שהעבירו.

משה גפני: היית שואל אותי, הייתי אומר לך שהעבירו.

משה גפני: קיימתי על זה דיונים כאן.

מוסי רז: אני יודע.

מוסי רז: אני לא צריך לשאול.

מוסי רז: אני צריך שהם יבואו לכאן ולא יונו אותנו.

משה גפני: אתה בטוח שזה מה שהם אמרו?

משה גפני: זה נראה משונה.

מוסי רז: זו הונאה.

משה גפני: היו כאן דיונים על זה, על ההעברות האלה.

מוסי רז: אני יודע.

מוסי רז: אני הייתי בדיונים האלה.

איתן ברושי: אדוני היושב ראש, השעה 9:30 ויש לנו סדר יום.

איתן ברושי: ב-11:00 אתה מסיים בכל מקרה.

איתן ברושי: אני מציע שאת הסעיף של ראש הממשלה להעביר למושב הבא.

מכלוף מיקי זוהר: כשאתה מתקשר אלי אני יודע שאתה הולך לדבר מעט מאוד ופרקטי.

מכלוף מיקי זוהר: לא שיחות ארוכות.

איתן ברושי: באו אנשים לדיון הבא.

קריאה: שמעתי שעל המשלוחים החיים הגישו ערר.

משה גפני: מי הגיש ערר?

איתן ברושי: שר החקלאות.

איציק שמולי: איזו בושה.

קריאה: במקום לשמור על הייצור המקומי, הגיש ערר כדי לעודד יבוא מחוץ לארץ.

קריאה: איזה מין שר חקלאות זה?

איתן ברושי: אני גיליתי את זה מזמן.

איתן ברושי: אדוני היושב ראש, משפט אחד.

איתן ברושי: באו לכאן אנשים מהגליל ואי אפשר לא לדון בסעיפים האלה.

יצחק וקנין: גם מהדרום.

איתן ברושי: נכון.

איתן ברושי: חברינו.

איתן ברושי: אני רוצה לומר משפט אחד.

איתן ברושי: לעתים יש מצב שהעיתוי הופך להיות שאלה מרכזית.

איתן ברושי: בנושא ראש הממשלה העיתוי הוא הבעיה המרכזית.

איתן ברושי: אתם יכולים להיתקל בהתנגדות ודעת קהל עוינת בגלל העיתוי של הדיון הזה.

איתן ברושי: אם אתה שואל אותי, לא יקרה שום דבר אם הדיון יידחה למושב הבא.

איתן ברושי: ממילא הכול זה רטרואקטיבי.

איתן ברושי: במציאות של היום, בין חקירה לחקירה, לדון בהטבות מס לראש הממשלה, ועוד לדחות את הדיון על הטבות מס לישובי הגליל והדרום, זאת שגיאה מאוד גדולה.

איתן ברושי: אני מציע לכם לדחות את הדיון למושב הבא.

מכלוף מיקי זוהר: אדוני, אפשר להמשיך.

משה גפני: חבר הכנסת מיקי זוהר, אתה ביקשת לומר משהו?

מכלוף מיקי זוהר: אני רוצה להצביע.

משה גפני: אתה רוצה להצביע, אין בעיה, נצביע וניפול.

משה גפני: זה בסדר.

משה גפני: אתה רכז הקואליציה בוועדת הכספים.

מיקי לוי: אדוני, מצביעים.

מיקי לוי: עוברים להצבעה.

משה גפני: אפשר לקבל מישהו מהבית היהודי?

משה גפני: תגידי לבית היהודי שבמעון ראש הממשלה השירותים שייכים לבית היהודי ואת תראי שהם יבואו.

משה גפני: מה שלא נוגע אליהם, הם לא באים.

מיקי לוי: נעביר את מעון ראש הממשלה לשומרון, הם יהיו כאן.

מיקי לוי: מיקי, אתם תגישו רביזיה?

מכלוף מיקי זוהר: איזו שאלה?

מכלוף מיקי זוהר: רביזיה.

מכלוף מיקי זוהר: התייעצות.

מכלוף מיקי זוהר: הכול.

משה גפני: לא נדחה את זה למושב הבא.

משה גפני: נצביע.

משה גפני: סיכמנו שאין רביזיות על החוק הזה.

משה גפני: תהיה רביזיה על ההצבעה.

מיקי לוי: אני עומד בסיכומים.

מיקי לוי: הנה, הגיע סמוטריץ.

משה גפני: על פי הסיכום עם נציגי האופוזיציה, עם מיקי לוי ומיקי רוזנטל, לא נצביע על הרביזיות.

משה גפני: לא יהיו יותר רביזיות לגבי הנושא הזה.

משה גפני: היה נושא חדש, הלך לוועדת הכנסת.

משה גפני: מיקי לוי נימק שם את הנושא החדש, כמעט שכנע אותי אבל בסוף החלטתי להצביע עם הקואליציה.

מכלוף מיקי זוהר: גם אותי הוא כמעט שכנע.

משה גפני: לאחר שמיקי זוהר, יושב ראש ועדת הכנסת, הודיע לי שבקשה לנושא חדש נדחתה, אני רוצה להצביע על סעיף 2 שזה הסעיף עליו לא הצבענו בגלל נושא חדש, ואני מניח שאתם תגישו אחר כך רביזיה.

משה גפני: מי בעד סעיף 2 בהצעת חוק לתיקון פקודת מס הכנסה (מס' 250) (פטור ממס לתשלומים ושירותים הניתנים לראש הממשלה), התשע"ח-2018 כהצעת הוועדה?

משה גפני: מי נגד?

משה גפני: מי נמנע?

משה גפני: בעד – 7

משה גפני: סעיף 2 נתקבל.

מיקי לוי: רביזיה.

משה גפני: סעיף 2 בהצעת חוק לתיקון פקודת מס הכנסה (מס' 250) (פטור ממס לתשלומים ושירותים הניתנים לראש הממשלה), התשע"ח-2018 אושר.

משה גפני: יש רביזיה.

משה גפני: אנחנו נודיע על מועד הרביזיה.